સદીઓથી મનુષ્યના સ્વરાજ્ય પર તરાપ મારવામાં સમાજને મજા પડતી રહી છે. માણસ પોતીકી રીતે જીવવાનું રાખે ત્યાં તરાપ પડવા માંડે છે. ધર્મપરંપરાને નામે તરાપ મારે છે. સ્વજનો રિવાજના નામે તરાપ મારે છે. આપણું સ્વરાજ્ય ઝૂંટવી લેવામાં સૌથી મોખરે આપણા પાડોશીઓ હોય છે. સદીઓથી આપણા માથે એક તલવાર સતત લટકતી રહે છેઃ ‘લોકો શું કહેશે?’ જીવનની પ્રત્યેક બાબત પર લોકોનો સરેરાશ અભિપ્રાય તૈયાર જ હોય છે. કોઈ યુવાન પોતાની ઇચ્છા મુજબ પરણે ત્યારે લોકોનો સરેરાશ અભિપ્રાય ઘણું ખરું જુદો હોય છે. આ ‘સરેરાશ’ શબ્દ જબરો ખતરનાક છે. સરેરાશ સાથે મેળ ન પડે એનું જ નામ ગુનો! સરેરાશ સાથે મેળ પડે એનું જ નામ સલામતી. ધન્ય છે, જેમણે સલામતીને ઠોકર મારી અને ‘ગુનો’ કર્યો. દુનિયા આવા ‘ગુનેગારો’ને કારણે રળિયાત છે.